Narodna skupština
20020717

Uvaženo gospođo Mićić, uvaženo predsedništvo, dame i gospodo narodni poslanici, uvaženi članovi Vlade, mislim da je dobro da malo spustimo ton. Nepotrebno je, imam utisak da ovaj zakon donosimo za 250 narodnih poslanika, valjda donosimo za Srbiju i za sve ostale. Prema tome, nemojte tako, dajte da radimo. Predlažem da, ako mi dozvolite, govorim o ovom prvom zakonu o organizovanom kriminalu. Ako samo ovaj zakon pročitate pažljivo, videćete da nema valjanih razloga za njegovo donošenje. Ne bih se složio sa prethodnim kolegom koji je tvrdio da je SPS protiv donošenja zakona o korupciji, odnosno o organizovanom kriminalu. Ne, mi smo protiv ovakvog teksta koji nije celovit, koji nema dobre razloge, gde nije primenjena prava metodologija za donošenje jednog ovakvog zakona, koji nema svoju strukturu i strategiju. To je razlog zbog čega smo protiv, a ne to što vi navodite, da se mi plašimo. Dajte da to rešimo, donesite pravi zakon. Nemojte da dozvolite da se mi, narodni poslanici, posebno opozicija, bavimo nekim Sizifovim poslom. Vlada predloži tri zakona po hitnom postupku, povuče dva.